Document ID: 32009D0417

DECIZIA CONSILIULUI
din 27 aprilie 2009
privind existența unui deficit excesiv în Spania
(2009/417/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (6),
având în vedere recomandarea Comisiei,
având în vedere observațiile prezentate de Spania,
întrucât:
(1)
În conformitate cu articolul 104 din tratat, statele membre trebuie să evite deficitele publice excesive.
(2)
Pactul de stabilitate și creștere economică are la bază obiectivul unui sistem solid al finanțelor publice ca mijloc de consolidare a condițiilor pentru asigurarea stabilității prețurilor și pentru o creștere economică susținută și durabilă, care să contribuie la crearea de locuri de muncă.
(3)
Procedura de deficit excesiv (PDE) prevăzută la articolul 104 din tratat, clarificată prin Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1) (care face parte din Pactul de stabilitate și creștere economică) prevede adoptarea unei decizii privind existența unui deficit excesiv. Protocolul privind procedura de deficit excesiv anexat la tratat cuprinde dispoziții suplimentare referitoare la punerea în aplicare a procedurii de deficit excesiv. Regulamentul (CE) nr. 3605/93 al Consiliului (2) cuprinde norme și definiții detaliate pentru aplicarea dispozițiilor respectivului protocol.
(4)
Reforma din 2005 a Pactului de stabilitate și creștere economică a căutat să îi întărească eficacitatea și bazele economice, precum și să protejeze viabilitatea sistemului finanțelor publice pe termen lung. Aceasta avea ca obiectiv garantarea faptului că situația economică și bugetară este pe deplin luată în considerare în toate etapele PDE. Astfel, Pactul de stabilitate și creștere economică constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.
(5)
În conformitate cu articolul 104 alineatul (5) din tratat, Comisia adresează Consiliului un aviz în cazul în care consideră că într-un stat membru există sau poate să apară un deficit excesiv. Luând în considerare raportul său întocmit în conformitate cu articolul 104 alineatul (3) din tratat și avizul emis de Comitetul economic și financiar în conformitate cu articolul 104 alineatul (4), Comisia a concluzionat că în Spania există un deficit excesiv. În consecință, la 24 martie 2009 (3), Comisia a transmis Consiliului un aviz în acest sens cu privire la Spania.
(6)
În conformitate cu articolul 104 alineatul (6) din tratat, Consiliul ar trebui să ia în considerare orice observații ale statului membru în cauză, înainte de a decide, pe baza unei evaluări globale, dacă există sau nu un deficit excesiv. În cazul Spaniei, evaluarea globală conduce la concluziile expuse în cele ce urmează.
(7)
Conform actualizării programului de stabilitate din ianuarie 2009, se estimează că deficitul public general al Spaniei a atins 3,4 % din PIB în 2008, depășind astfel valoarea de referință de 3 % din PIB. Deficitul s-a situat aproape de valoarea de referință de 3 % din PIB, însă depășirea valorii de referință nu poate fi calificată drept excepțională, în sensul dispozițiilor tratatului și ale Pactului de stabilitate și creștere economică, creșterea reală a PIB-ului în Spania fiind estimată la 1,2 % în 2008, față de 3,7 % în 2007, diferența între PIB-ul real și PIB-ul potențial rămânând pozitivă. Mai mult decât atât, depășirea valorii de referință nu poate fi considerată temporară.
(8)
Conform previziunilor intermediare ale serviciilor Comisiei din ianuarie 2009, deficitul bugetar global va crește la 6,2 % din PIB în 2009, incluzând măsurile one-off cu efect de creștere a deficitului, în valoare de peste ½ % din PIB. Previziunile au la bază o scădere prevăzută a PIB cu 2 %, precum și o evaluare prudentă atât a legii bugetului pe 2009, cât și a pachetului de măsuri fiscale anunțat de autoritățile spaniole la 27 noiembrie 2008. Pe baza ipotezei obișnuite de menținere a politicilor actuale, deficitul din 2010 este estimat la 5,7 % din PIB. Prin urmare, criteriul privind deficitul prevăzut în tratat nu este îndeplinit.
(9)
Datoria publică brută rămâne cu mult sub valoarea de referință de 60 % din PIB, situându-se la un nivel estimat de 39,5 % din PIB în 2008, conform programului de stabilitate din ianuarie 2009. Totuși, în conformitate cu previziunile intermediare din ianuarie 2009 ale serviciilor Comisiei, se estimează că ponderea datoriei publice în PIB va crește semnificativ, atingând 53 % în 2010.
(10)
În conformitate cu articolul 2 alineatul (4) din Regulamentul (CE) nr. 1467/97, în etapele care conduc la adoptarea deciziei Consiliului privind existența unui deficit excesiv în conformitate cu articolul 104 alineatul (6) pot luați în considerare „factori relevanți” numai dacă este îndeplinită dubla condiție ca deficitul să rămână apropiat de valoarea de referință și ca depășirea valorii de referință să fie temporară. Această dublă condiție nu este îndeplinită în cazul Spaniei. Prin urmare, în etapele care conduc la adoptarea prezentei decizii nu sunt luați în considerare factori relevanți,
ADOPTĂ PREZENTA DECIZIE:
Articolul 1
În urma unei evaluări globale rezultă că în Spania există un deficit excesiv.
Articolul 2
Prezenta decizie se adresează Regatului Spaniei.
Adoptată la Luxemburg, 27 aprilie 2009.

Labels: 2
18